Úradný vestník L 236 , 23/09/2003 S. 0879 - 0880



5. POLITIKA HOSPODÁRSKEJ SÚŤAŽE 1. Zmluva o založení Európskeho spoločenstva, hlava VI, kapitola 1 "Pravidlá hospodárskej súťaže". a) Bez toho, aby boli dotknuté ustanovenia článkov 87 a 88 zmluvy o založení Európskeho spoločenstva, je Poľsko oprávnené uplatňovať oslobodenia od dane pre podnikateľov priznané pred 1. januárom 2001 na základe zákona o osobitných hospodárskych zónach za týchto podmienok: i) pre malé podniky v zmysle definície spoločenstva [2] a v súlade s praxou Komisie do 31. decembra 2011 vrátane; pre stredné podniky v zmysle definície spoločenstva [3] a v súlade s praxou Komisie do 31. decembra 2010 vrátane; V prípade zlúčenia, splynutia, akvizície alebo inej podobnej skutočnosti, ktorá sa týka subjektu oprávneného na oslobodenie od dane udeleného podľa vyššie uvedených právnych predpisov, prestane sa oslobodenie od dane z príjmov právnických osôb uplatňovať. ii) pre ostatné podniky, ak sú splnené tieto limity pre výšku pomoci poskytnutej podľa vyššie uvedených právnych predpisov: aa) štátna pomoc pre regionálne investície: - pomoc nesmie presiahnuť 75 % oprávnených investičných nákladov, ak podnik získal svoje povolenie pre osobitnú hospodársku zónu (ďalej len "OHZ") pred 1. januárom 2000. Ak podnik získal svoje povolenie pre OHZ počas roku 2000, nesmie celková pomoc presiahnuť 50 % oprávnených investičných nákladov; - ak je podnik činný v odvetví automobilového priemyslu [4], nesmie celková pomoc presiahnuť 30 % oprávnených investičných nákladov; - obdobie pre výpočet pomoci, na ktorú sa vzťahujú uvedené limity 75 % a 50 % (30 % v prípade odvetvia automobilového priemyslu), začína 1. januára 2001; všetka pomoc, o ktorú bolo požiadané a ktorá bola priznaná na základe príjmov spred tohto dátumu, sa do výpočtu nezahŕňa; - vrátenie pomoci nemožno žiadať, ak podnik prekročil platný limit už ku dňu pristúpenia; - na účely výpočtu celkovej pomoci sa zohľadní všetka pomoc poskytnutá oprávnenému subjektu vo vzťahu k oprávneným nákladom vrátane pomoci poskytnutej podľa iných systémov pomoci a bez ohľadu na to, či bola pomoc poskytnutá z regionálnych zdrojov, štátnych zdrojov alebo zo zdrojov spoločenstva; - oprávnené náklady budú definované na základe usmernení o vnútroštátnej regionálnej pomoci [5]; - oprávnené náklady, ktoré možno zohľadniť, sú náklady, ktoré vznikli na základe povolenia pre OHZ alebo na základe programu, o ktorom podnik formálne rozhodol do 31. decembra 2002. Takéto náklady môžu byť zohľadnené iba v rozsahu, v akom skutočne vznikli medzi nadobudnutím účinnosti systému podľa zákona o osobitných hospodárskych zónach z roku 1994 a 31. decembrom 2006. bb) Štátna pomoc pre vzdelávanie, výskum a rozvoj a investície do životného prostredia: - pomoc nesmie presiahnuť príslušné limity pre takéto účely pomoci podľa článkov 87 a 88 zmluvy o ES alebo podľa ustanovení v tomto akte; - obdobie pre výpočet pomoci, na ktorú sa vzťahujú platné limity, začína 1. januára 2001; všetka pomoc, o ktorú bolo požiadané a ktorá bola priznaná na základe ziskov spred tohto dátumu, sa do výpočtu nezahŕňa; - na účely výpočtu celkovej pomoci sa zohľadní všetka pomoc poskytnutá oprávnenému subjektu vo vzťahu k oprávneným nákladom vrátane pomoci poskytnutej podľa iných systémov pomoci a bez ohľadu na to, či bola pomoc poskytnutá z regionálnych zdrojov, štátnych zdrojov alebo zo zdrojov spoločenstva; - oprávnené náklady budú definované na základe úpravy spoločenstva platnej pre príslušné ciele pomoci; - vrátenie pomoci nemožno žiadať, ak podnik prekročil platný limit už ku dňu pristúpenia; - oprávnené náklady, ktoré možno zohľadniť, sú tie náklady, ktoré vznikli na základe povolenia pre OHZ alebo na základe programu, o ktorom podnik formálne rozhodol do 31. decembra 2002. Takéto náklady môžu byť zohľadnené iba v rozsahu, v akom skutočne vznikli medzi nadobudnutím účinnosti systému podľa zákona o osobitných hospodárskych zónach z roku 1994 a 31. decembrom 2006. b) Prechodná úprava ustanovená v písmene a) nadobudne účinnosť iba v prípade, ak Poľsko zmení zákon o osobitných hospodárskych zónach tak, že v zmysle uvedených ustanovení upraví výhody pre malé a stredné podniky aj veľké podniky priznané zákonom o osobitných hospodárskych zónach z roku 1994 do 31. decembra 2000, a do pristúpenia uvedie všetky individuálne výhody do súladu s vyššie uvedenými ustanoveniami. Akákoľvek pomoc poskytnutá podľa zákona o osobitných hospodárskych zónach z roku 1994, ktorá nebude do dňa pristúpenia uvedená do súladu s podmienkami stanovenými v písmene a), sa považuje za novú pomoc podľa existujúcich systémov pomoci stanovených v kapitole 3 o politike hospodárskej súťaže prílohy IV k tomuto aktu. c) Poľsko podá Komisii: - dva mesiace po pristúpení informácie o dodržaní podmienok stanovených v písmene a); - do konca februára 2007 informácie o oprávnených investičných nákladoch, ktoré oprávneným subjektom skutočne vznikli podľa uvedených právnych predpisov, a o celkovej výške pomoci, ktorá bola oprávneným subjektom poskytnutá, a - polročné správy o monitorovaní pomoci poskytnutej oprávneným subjektom v odvetví automobilového priemyslu. 2. Zmluva o založení Európskeho spoločenstva, hlava VI, kapitola 1 "Pravidlá hospodárskej súťaže". Bez toho, aby boli dotknuté ustanovenia článkov 87 a 88 zmluvy o ES, je Poľsko oprávnené poskytovať štátnu pomoc na ochranu životného prostredia za týchto podmienok: a) do 31. decembra 2007 na investície v prospech životného prostredia zamerané na prispôsobenie sa normám podľa smerníc Rady 76/464/EHS [6], 82/176/EHS [7], 83/513/EHS [8], 84/156/EHS [9] a 86/280/EHS [10], pokiaľ budú dodržané limity pre regionálnu pomoc. V prípade malých a stredných podnikov v zmysle definície spoločenstva [11] môže byť intenzita zvýšená o 15 percentuálnych bodov; b) v lehotách uvedených v bode 3 oddielu B a v bode 2 oddielu C kapitoly 13 o životnom prostredí prílohy XII na investície v prospech životného prostredia zamerané na prispôsobenie sa normám podľa smerníc Rady 91/271/EHS [12] a 1999/31/ES [13], pokiaľ budú dodržané limity pre regionálnu pomoc. V prípade malých a stredných podnikov v zmysle definície spoločenstva [14] môže byť intenzita zvýšená o 15 percentuálnych bodov; c) v lehotách uvedených v bode 1 oddielu D kapitoly 13 o životnom prostredí prílohy XII pre existujúce zariadenia na investície v prospech životného prostredia zamerané na prispôsobenie sa normám podľa smernice Rady 96/61/ES [15], pokiaľ bude dodržaný limit 30 % oprávnených investičných nákladov; d) do 31. októbra 2007 na investície v prospech životného prostredia zamerané na prispôsobenie sa normám podľa smernice Rady 96/61/ES pre existujúce zariadenia, na ktoré sa nevzťahujú ustanovenia bodu 1 oddielu D kapitoly 13 o životnom prostredí prílohy XII, pokiaľ bude dodržaný limit 30 % oprávnených investičných nákladov; e) v lehotách uvedených v bode 2 oddielu D kapitoly 13 o životnom prostredí prílohy XII pre existujúce zariadenia na investície v prospech životného prostredia zamerané na prispôsobenie sa normám podľa smernice Rady 2001/80/ES [16], pokiaľ bude dodržaný limit pre pomoc vo výške 50 % oprávnených investičných nákladov; f) oprávnené investičné náklady budú definované v súlade s oddielom E.1.7. usmernení spoločenstva o štátnej pomoci na životné prostredie [17] alebo v súlade s neskoršími právnymi predpismi, ktoré nahradia existujúce usmernenia; g) prechodná úprava vymedzená v písmenách a) až f) nadobudne účinnosť iba v prípade, ak Poľsko bude poskytovať pomoc v súlade s vyššie vymedzenými podmienkami. [2] Ako je vymedzená v odporúčaní Komisie č. 96/280/ES z 3. apríla 1996 o definícii malých a stredných podnikov (Ú. v. ES L 107, 30.4.1996, s. 4). [3] Ako je vymedzená v odporúčaní Komisie č. 96/280/ES z 3. apríla 1996 o definícii malých a stredných podnikov (Ú. v. ES L 107, 30.4.1996, s. 4). [4] V zmysle prílohy C Multisektorálneho rámca spoločenstva pre regionálnu pomoc veľkým investičným projektom (Ú. v. ES C 70, 19.3.2002, s. 8). [5] Ú. v. ES C 74, 10.3.1998, s. 9. [6] Smernica Rady 76/464/EHS o znečistení spôsobenom určitými nebezpečnými látkami vypúšťanými do vodného prostredia spoločenstva (Ú. v. ES L 129, 18.5.1976, s. 23) v znení neskorších predpisov. [7] Smernica Rady 82/176/EHS o hodnotách limitov a kvalitatívnych cieľoch pre vypúšťanie ortuti priemyselnými podnikmi používajúcimi chlór-alkalickú elektrolýzu (Ú. v. ES L 81, 27.3.1982, s. 29) v znení neskorších predpisov. [8] Smernica Rady 83/513/EHS o hodnotách limitov a kvalitatívnych cieľoch pre vypúšťanie kadmia (Ú. v. ES L 291, 24.10.1983, s. 1) v znení neskorších predpisov. [9] Smernica Rady 84/156/EHS o limitných hodnotách a kvalitatívnych cieľoch pre vypúšťanie ortuti priemyselnými podnikmi nepoužívajúcimi chlór-alkalickú elektrolýzu (Ú. v. ES L 99, 11.4.1984, s. 38) v znení neskorších predpisov. [10] Smernica Rady 86/280/EHS o limitných hodnotách a kvalitatívnych cieľoch pre vypúšťanie niektorých nebezpečných látok uvedených v zozname I prílohy k smernici 76/464/EHS (Ú. v. ES L 181, 4.7.1986, s. 16) v znení neskorších predpisov. [11] Odporúčanie Komisie č. 96/280/ES z 3. apríla 1996 o definícii malých a stredných podnikov (Ú. v. ES L 107, 30.4.1996, s. 4). [12] Smernica Rady 91/271/EHS o čistení komunálnych odpadových vôd (Ú. v. ES L 135, 30.5.1991, s. 40). Smernica v znení zmenenom a doplnenom smernicou Komisie 98/15/ES (Ú. v. ES L 67, 7.3.1998, s. 29). [13] Smernica Rady 1999/31/ES z 26. apríla 1999 o skládkach odpadov (Ú. v. ES L 182, 16.7.1999, s. 1). [14] Odporúčanie Komisie č. 96/280/ES z 3. apríla 1996 o definícii malých a stredných podnikov (Ú. v. ES L 107, 30.4.1996, s. 4). [15] Smernica Rady 96/61/ES o integrovanej prevencii a kontrole znečisťovania životného prostredia (Ú. v. ES L 257, 10.10.1996, s. 26). [16] Smernica Európskeho parlamentu a Rady č. 2001/80/ES o obmedzení emisií určitých znečisťujúcich látok do ovzdušia z veľkých spaľovacích zariadení (Ú. v. ES L 309, 27.11.2001, s. 3) v znení neskorších predpisov. [17] Ú. v. ES C 37, 3.2.2001, s. 3. --------------------------------------------------